সে আনন্দ উৎসব তো জগমোহনও চেয়েছে–চেয়েছে রোহিণীও কিন্তু কোত্থেকে কী হয়ে গেলে। ব্রজলালের বৌ ঘরে আনার বছরখানেকের মধ্যে কেমন তছনছ হয়ে গেলো তার হাতে গড়া সোনার সংসার। সংসারের হাল তার মুঠো হতে কোথায় যেনো ছিটকে গেছে তা আর খুঁজে পায় না জগমোহন। হারিয়ে ফেলে হাসি–আনন্দ–উচ্ছ্বাসের মৌতাত। কতো স্বপ্ন ছিলো চাওয়া–পাওয়ার আকাঙ্ক্ষার। সব–সব আজ মিথ্যা হয়ে গেলো তার জীবনে। জগমোহন আজ নিজের কাছে নিজেই যেনো হেরে গেছে। পাড়া–পড়শীর কাছে ছোট–খুব ছোট হয়ে গেছে জগমোহন।